*Milivoj Slaviček počeo je objavljivati u krugovaškom desetljeću - postao je članom DKH još 1952. Objavio je 15-ak zbirki poezije (Zaustavljena pregršt, 1954; Daleka pokrajina, 1957; Purpurna pepeljara, naime to i to, 1969. itd). Na populariziranju pjesništva radio je na razne načine.*

**Časopis “Stih”**

Sastavio je niz antologija, kako poezije tako i proze, te kao prevoditelj pridonio upoznavanju ove sredine prvenstveno s poljskom (Rozewicz, Milosz, Wojtyla i dr.) i slovačkom književnošću; također, prevodio je i s hrvatskog na poljski jezik. Njegove knjige pjesama objavljene su na stranim jezicima, a “Izabrane pjesme” tiskane su mu u glasovitoj kolekciji Pet stoljeća hrvatske književnosti (PSHK).

Sredinom 70-ih godina prošlog stoljeća Slaviček je u tada uspješnom **Augustu Cesarcu** pokrenuo časopis “isključivo” za poeziju, časopis Stih. Bilo je to davne 1976., kada se govorilo da je hrvatska poezija važnija od proze. Iako časopis nije bio duga vijeka, u njemu je Slaviček pokazao vlastito vrednovanje poezije i otvorenost prema mladima. Za Slavičeka je **Josip Sever** u prvom broju sastavio izbor “Iz kineske poezije”, a poseban dio časopisa bio je podnaslovljen “Pjesniku **Dragi Ivaniševiću** u čast”, donoseći i nove pjesme toga autora. Slavičekovo uredničko vrednovanje stiha i danas bi privuklo mnoge. A kada se časopis ugasio, Slaviček je vodio rubriku pjesništva u dnevnim novinama (Vjesnik) objavljujući nove pjesme znanih i neznanih.

S demokratskim promjenama 90-ih pjesnik Milivoj Slaviček našao se u novoj ulozi. Pojavljivao se u TV-vijestima kao jedan od sudionika na sjednicama Hrvatske demokratske zajednice.

**U politici**

Ušao je, drugim riječima, u politiku, odnosno angažirao se u njoj, kao i neki mlađi pjesnici (**Neven Jurica, Ivan Tolj**). Tako mu je i dopalo da radi na hrvatskoj himni, odnosno na **Mihanovićevoj** pjesmi “Hrvatska domovina”, što se pjeva kao “Lijepa naša”. U želji da se himni doda more, zastupnici Sabora RH prihvatili su Slavičekov prijedlog i dodali izvornom tekstu himne stih “Sinje more svijetu reci”, u trećoj pjevanoj kitici.

Pjesnik Slaviček, koji je najveći dio života radio kao slobodni književnik, a prije toga kao bibliotekar, predavač i akviziter, službovao je potom kao hrvatski veleposlanik u Poljskoj. Po povratku u Zagreb prestao se zanimati politikom. Ponekad ga se moglo vidjeti za nekim od stolova kafića oko Trešnjevačkog placa. U blizini je, uostalom, stanovao, u Čakovečkoj ulici. No, posljednje godina života Slaviček je bolovao.

Otišao je antologijski pjesnik Milivoj Slaviček. Otišao je jedan od posljednjih, ako ne posljednji, književnika - stanovnika Čakovečke, u kojoj je Zagreb dodijelio stanove tada mladim piscima. Odavno nema u toj ulici **Ivana Slamniga, Antuna Šoljana, Ivana Raosa**. Više joj se neće vratiti ni Milivoj Slaviček, koga su prijatelji i susjedi zvali: Micek.